Broj: 711-I-2126-M-28/23-03-12

Zagreb, 12. listopada 2023.

**IGOR RUŽIČKA**

Ravnatelj Agencije za upravljanje zaštićenim prirodnim vrijednostima na području Osječko-baranjske županije d.d.

**Predmet: mišljenje na zahtjev obveznika Igora Ružičke**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 02. listopada 2023. pod brojem 711-U-7258-M-178/23-01-27 zaprimilo je zahtjev za davanjem mišljenja koji je podnio obveznik Igor Ružička, ravnatelj javne ustanove Agencija za upravljanje zaštićenim prirodnim vrijednostima na području Osječko-baranjske županije d.d.

U podnesenom zahtjevu obveznik moli za mišljenje može li biti predsjednik sportske udruge – nogometnog kluba obzirom na dužnost koju obnaša.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., dalje u tekstu: ZSSI) na 27. sjednici održanoj 12. listopada 2023. godine, obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavkom 1. točkom 61. ZSSI-a propisano je da su obveznici u smislu navedenog Zakona ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode.

Člankom 18. stavkom 5. ZSSI-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Slijedom navedenog, obveznik Igor Ružička može istovremeno uz obnašanje dužnosti ravnatelja javne ustanove Agencija za upravljanje zaštićenim prirodnim vrijednostima na području Osječko-baranjske županije d.d. biti predsjednik sportske udruge – nogometnog kluba, u okviru prava da bude član upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova, te je dužan u sljedećoj imovinskoj kartici koju će podnijeti Povjerenstvu navesti podatak o obavljanju navedene funkcije.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Igor Ružička, elektroničkom dostavom
2. Objava na internetskoj stranici Povjerenstva
3. Pismohrana